নতুন মন্ত্রিসভার প্রথম বৈঠকে প্রেসিডেন্টের ভাষণ পর্যবেক্ষণসহ অনুমোদন দেয়া হয়েছে। ২৯শে জানুয়ারি দশম জাতীয় সংসদের প্রথম অধিবেশনে তা উপস্থাপন করা হবে। বৃহস্পতিবার প্রধানমন্ত্রী শেখ হাসিনার সভাপতিত্বে মন্ত্রিপরিষদ বিভাগের সভাকক্ষে এ বৈঠক অনুষ্ঠিত হয়। বৈঠক শেষে মন্ত্রিপরিষদ সচিব মোশাররফ হোসেন ভূইঞা বলেন, প্রথম অধিবেশনের প্রথম দিনে প্রেসিডেন্ট ভাষণ দিবেন। সচিব জানান, প্রধানমন্ত্রী সভায় মন্ত্রী এবং সচিবদের কিছু দিকনির্দেশনা দিয়েছেন। প্রেসিডেন্টের ভাষণে দেশের সার্বিক পরিস্থিতি, সামষ্টিক অর্থনৈতিক চিত্র, দেশের আর্থসামাজিক উন্নয়নে নেওয়া পদক্ষেপ এবং যেসব সাফল্য অর্জিত হয়েছে তার একটি সংক্ষিপ্ত বিবরণ থাকবে বলে জানিয়েছেন মন্ত্রিপরিষদ সচিব। প্রেসিডেন্টের ভাষণে সরকার ও অন্যদের প্রতি আহবান থাকবে বলেও জানিয়েছেন তিনি।